
PRODUKTRESUMÉ

for

Amypha, hårde kapsler


0.	D.SP.NR.
34320

1.	LÆGEMIDLETS NAVN
Amypha

2.	KVALITATIV OG KVANTITATIV SAMMENSÆTNING
Hver hård gelatinekapsel indeholder 100 mg amantadinhydrochlorid.
Hver hård kapsel indeholder 20 mg lactosemonohydrat.
Alle hjælpestoffer er anført under pkt. 6.1.

3.	LÆGEMIDDELFORM
Hårde kapsler
Brunrød hætte og underdel, størrelse 4 (ca. 14 mm lang og 5 mm i diameter), hårde gelatinekapsler. Hætten og underdelen er mærket med tallet ”100”.


4.	KLINISKE OPLYSNINGER

4.1	Terapeutiske indikationer

· Symptomatisk behandling af Parkinsons sygdom
Amantadin kan enten administreres som monoterapi, når behandling af Parkinsons sygdom påbegyndes, eller i kombination med levodopa.
· Profylakse og behandling af influenza A når influenzavirusstammen vides at være følsom for amantadin

4.2	Dosering og administration

Dosering

Parkinsons sygdom
Startdosering: 100 mg én gang dagligt efter måltider, helst om morgenen. Vedligeholdelsesdosering: 100 mg to gange dagligt efter måltider.
Den daglige dosis må ikke overstige 400 mg. Tidsintervallet mellem startdoseringen og vedligeholdelsesdoseringen skal være mindst 7 dage.
I enkelte tilfælde kan doseringen øges yderligere baseret på kliniske overvejelser. Det anbefales at gøre dette gradvist med intervaller på mindst én uge. 
Administrationen må ikke seponeres pludseligt (se pkt. 4.4).

Kombinationsbehandling: hvis Amypha føjes til eksisterende behandling mod Parkinsons sygdom, skal der startes med den lavest mulige dosis, og doseringen bør titreres forsigtigt og langsomt.

Profylakse mod influenza A-infektioner

Behandlingen med Amypha må kun udføres under medicinsk opsyn.

Dosering: 200 mg dagligt fordelt på to doser efter måltider.

Der er indberettet en effektiv profylakse mod influenza A-infektioner ved en dosis på 100 mg dagligt efter måltider (hvis en dosis på 200 mg dagligt ikke tolereres, kan en dosis på 100 mg dagligt anvendes).

Amantadin kan gives under en (forestående) epidemi i tilfælde, hvor der ikke er administreret rettidig vaccination. Til dette formål skal amantadinhydrochlorid anvendes i 10 dage efter vaccinationen. Primært er patienter med forhøjet risiko for influenzakomplikationer egnede kandidater til denne profylakse.
Når en influenzavaccine ikke er tilgængelig eller er kontraindiceret, anbefales det at bruge amantadinhydrochlorid i populationen i op til de første 6 uger af epidemien.

Behandling mod influenza A-infektioner

Behandling af patienter med ukompliceret influenza skal påbegyndes inden for 24 timer efter symptomdebut.

Dosering: 200 mg dagligt fordelt på to doser efter måltider.

Der er indberettet en effektiv behandling af influenza A-infektioner ved en dosis på 100 mg dagligt efter måltider (hvis en dosis på 200 mg dagligt ikke tolereres, kan en dosis på 100 mg dagligt anvendes).

Behandlingen skal fortsætte i 4–5 dage.

Særlige populationer

Pædiatrisk population
Amypha er ikke indiceret til børn.

Ældre Population (65 år og ældre)
Plasmakoncentrationer af amantadin påvirkes af nyrefunktionen. Hos ældre patienter er eliminationshalveringstiden længere, og nyreclearance er lavere end hos yngre patienter. Derfor anbefales en vedligeholdelsesdosis, der ikke overstiger 100 mg dagligt, til ældre patienter uden nyresygdom. Hvis patienten har nedsat nyrefunktion, skal doseringsintervallet justeres (se "Patienter med nedsat nyrefunktion" nedenfor).

Patienter med nedsat nyrefunktion
Dosis af amantadin skal reduceres hos patienter med nedsat nyrefunktion. Dette kan gøres enten ved at reducere den samlede daglige dosis eller ved at forlænge doseringsintervallet i henhold til kreatininclearance. For eksempel:

	Kreatininclearance (ml/min)
	Dosering

	< 15
	Amantadin er kontraindiceret.

	15 – 35
	100 mg hver 2. til 3. dag.

	> 35
	100 mg hver dag.


Ovenstående anbefalinger er kun vejledende, og patienten bør fortsat overvåges for tegn på bivirkninger.

Administration
For at undgå maveproblemer skal kapslerne tages sammen med mad.

4.3	Kontraindikationer
· Overfølsomhed over for det aktive stof eller over for et eller flere af hjælpestofferne anført i pkt. 6.1. 
· Refraktær epilepsi.
· Psykoser.

4.4	Særlige advarsler og forsigtighedsregler vedrørende brugen
Der er rapporter om, at patienter med epileptiske anfald i anamnesen potentielt kan udvikle hyppigere svære motoriske anfald under behandlingen med amantadin. En dosisreduktion kan minimere denne risiko. Disse patienter skal overvåges nøje. Amantadin er kontraindiceret ved refraktær epilepsi.

Der er rapporteret tilfælde af selvmordstanker og -adfærd under behandlingen med amantadin. Patienterne skal overvåges for tegn på selvmordstanker og -adfærd, og der skal påbegyndes behandling efter behov. Patienter (og deres omsorgspersoner) skal rådes til at søge lægehjælp, hvis der opstår tegn på selvmordstanker eller -adfærd. På grund af sværhedsgraden af bivirkninger i tilfælde af overdosering skal der udvises forsigtighed ved ordination af Amypha til patienter med øget risiko for selvmordsadfærd. Disse patienter skal ordineres den mindst mulige mængde, der stemmer overens med korrekt patientbehandling.

Da Amypha ikke fuldt ud forhindrer værtens immunrespons på en influenza A-infektion, kan personer, der bruger dette lægemiddel, stadig udvikle et immunrespons på naturlig sygdom eller vaccination senere, og kan efterfølgende være beskyttet ved udsættelse for antigenrelaterede vira.

Der kan forekomme perifert ødem under behandlingen med Amypha, formodentlig på grund af lokale vaskulære lidelser. Dette bør tages i betragtning hos patienter med kongestiv hjerteinsufficiens i anamnesen.

Det er nødvendigt at udvise særlig forsigtighed hos patienter med enten aktivt eller tidligere tilbagevendende eksem, mavesår eller hjerte-kar-sygdomme.

Amypha skal anvendes med forsigtighed til patienter med nedsat lever- eller nyrefunktion. I tilfælde af nedsat nyrefunktion skal dosen justeres i overensstemmelse hermed og bør ideelt set baseres på plasmakoncentrationerne af amantadin. Da kun små mængder amantadin fjernes ved hæmodialyse, skal doseringen nøje justeres hos patienter med nyresvigt for at undgå bivirkninger (se pkt. 4.2 og 4.9).

Der kræves forsigtighed hos patienter med hypotension, hjertearytmier og dopaminrelaterede endokrine sygdomme.

Da amantadin har antikolinerge virkninger, må Amypha ikke gives til patienter med ubehandlet lukketvinklet glaukom.

En stigning i hallucinationer, konfusion og mareridt kan forekomme. I disse tilfælde bør amantadin administreres med forsigtighed. Hallucinationer, konfusion og mareridt er mere almindelige, hvis amantadin administreres samtidig med antikolinergika, eller når patienten har en underliggende psykiatrisk lidelse.

Hypotermi er blevet observeret hos børn. Forsigtighed er påkrævet, hvis Amypha ordineres til børn som profylakse og behandling mod influenza A-virus.

Nogle få tilfælde af malignt neuroleptikasyndrom (NMS) er blevet rapporteret hos patienter med Parkinsons sygdom, der brugte amantadin, både under brugen og nogen tid efter seponering af amantadin. Der er ingen tydelig kausal sammenhæng med brugen af Amypha.

Hvis der opstår sløret syn eller andre synsproblemer, skal en oftalmolog kontaktes for at udelukke hornhindeødem. Hvis der diagnosticeres hornhindeødem, skal behandlingen med amantadin seponeres.

Behandlingsseponering

Behandling med amantadin må ikke seponeres pludseligt. Seponering af behandlingen med amantadin kan resultere i forværring af symptomerne på Parkinsons sygdom, symptomer der ligner malignt neuroleptikasyndrom (NMS) (se også ovenfor), katatoni og kognitive manifestationer (for eksempel konfusion, desorientering, forværring af mental status og delirium).

Resistens

Der opnås hurtigt resistens mod amantadin og rimantadin ved fortløbende udskiftning af genetisk materiale fra forskellige influenzavirusstammer, når lægemidlet er til stede. Influenza A-vira, der er (kryds-)resistente over for amantadin og rimantadin, kan opstå, når dette lægemiddel bruges til behandling af influenzainfektioner.
Da de nuværende influenzastammer i omløb i høj grad er resistente, anses behandling af influenza med amantadin aktuelt kun for nyttig, hvis influenzavirusstammen vides at være følsom for amantadin.

Impulskontrolforstyrrelser

Patienterne skal overvåges regelmæssigt for udvikling af impulskontrolforstyrrelser. Patienter og omsorgspersoner skal være opmærksomme på, at patienter behandlet med dopaminerge stoffer, herunder Amypha, kan udvikle symptomer på impulskontrolforstyrrelse, herunder sygelig spilletrang, øget libido, hyperseksualitet, overdreven brug af penge, tvangsoverspisning og sygelig overspisning. Det skal overvejes at reducere dosis eller gradvist nedtrappe og seponere behandlingen, hvis sådanne symptomer opstår.

Advarsler om hjælpestoffer

Dette lægemiddel indeholder lactosemonohydrat. Bør ikke anvendes til patienter med hereditær galactoseintolerans, total lactasemangel eller glucose/galactosemalabsorption.

4.5	Interaktion med andre lægemidler og andre former for interaktion
Samtidig administration af amantadin og antikolinergika eller levodopa kan øge konfusion, hallucinationer, mareridt, mave-tarm-besvær eller andre antikolinerge bivirkninger, såsom akkomodationsforstyrrelser, mundtørhed og urinretention. Dette bør tages i betragtning i tilfælde af samtidig anvendelse.

I enkelte tilfælde er psykologisk dekompensation blevet rapporteret hos patienter, der samtidig fik amantadin og antipsykotika eller levodopa. Derfor er samtidig anvendelse ikke anbefalet.

Samtidig administration af amantadin og lægemidler eller stoffer (f.eks. alkohol), der påvirker centralnervesystemet, kan resultere i additiv toksicitet relateret til centralnervesystemet (CNS).
Nøje overvågning anbefales (se også pkt. 4.9).

Der er enkelte rapporter om mistænkte interaktioner mellem amantadin og kombinationsdiuretika (hydrochlorthiazid + kaliumbesparende diuretika). En eller begge komponenter reducerer tilsyneladende clearance af amantadin, hvilket fører til højere plasmakoncentrationer og toksiske virkninger (konfusion, hallucinationer, ataksi, myoklonus). Derfor er samtidig anvendelse ikke anbefalet.

4.6	Fertilitet, graviditet og amning

Graviditet
Der er utilstrækkelige data fra anvendelse af amantadin under graviditet. Evidens fra observationsstudier hos mennesker indikerer, at stoffet kan være skadeligt under graviditet (herunder aborter, molagraviditet, medfødt hjertesygdom). Dyreforsøg har påvist reproduktionstoksicitet (se pkt. 5.3).
Kvinder i den fertile alder skal anvende sikker kontraception under behandlingen og i 5 dage efter den sidste dosis amantadin.
Amypha må ikke anvendes under graviditeten, medmindre det er strengt nødvendigt. Detaljeret ultralydsovervågning kan overvejes efter eksponering i første trimester.

Amning
Amantadin udskilles i modermælken. Der er blevet rapporteret bivirkninger hos ammede spædbørn. Ammende mødre må ikke bruge Amypha.

Fertilitet
Der er utilstrækkelige data om fertilitet til at estimere en potentiel risiko for mennesker (se pkt. 5.3).



4.7	Virkning på evnen til at føre motorkøretøj og betjene maskiner
Ikke mærkning.
Patienter, der bruger Amypha, skal advares om, at svimmelhed, synsforstyrrelser og andre forstyrrelser i centralnervesystemet (se pkt. 4.8) kan forekomme, og at patientens reaktionsevne kan være nedsat.
Amypha kan derfor påvirke evnen til at føre motorkøretøj og betjene maskiner.

4.8	Bivirkninger
Bivirkningerne ved amantadin er ofte lette og forbigående. De optræder normalt inden for de første 2-4 dage af behandlingen og forsvinder ofte inden for 24-48 timer efter ophør af amantadin.
Der er ikke påvist en direkte sammenhæng mellem doseringen og forekomsten af bivirkninger. Der synes dog at være en tendens til hyppigere uønskede hændelser (især i forhold til centralnervesystemet) ved stigende doseringsniveauer.

Bivirkninger rapporteret under kliniske studier, overvågning efter markedsføring og fra litteraturen er anført efter systemorganklasse i henhold til MedDRA. Inden for hver systemorganklasse er bivirkningerne anført efter hyppighed med den hyppigste først og efter følgende klassifikation: Meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000), hyppighed ikke kendt (kan ikke estimeres ud fra forhåndenværende data). Inden for hver hyppighedsgruppe er bivirkningerne opstillet efter, hvor alvorlige de er. De alvorligste bivirkninger anføres først.

	Blod og lymfesystem

	Meget sjælden:
	Leukopeni

	
	

	Metabolisme og ernæring

	Almindelig:
	Appetitløshed

	
	

	Psykiske forstyrrelser

	Almindelig:
	Depression, angst, eufori, uro, nervøsitet, insomni, hallucinationer, mareridt, opmærksomhedsforstyrrelse

	Sjælden:
	Konfus tilstand, desorientering, psykose

	Hyppighed ikke kendt:
	Delirium, hypomani, mani

	
	

	Nervesystemet

	Almindelig:
	Svimmelhed, ørhed, hovedpine, letargi, ataksi, dysartri

	Sjælden:
	Tremor, dyskinesi, kramper

	Meget sjælden:
	Symptomer, der ligner malignt neuroleptikasyndrom (NMS) (se pkt. 4.4)

	
	

	Øjne

	Ikke almindelig:
	Sløret syn

	Sjælden:
	Korneale læsioner, f.eks. punktformet subepitelial sløring, som kan skyldes keratitis superficialis punctata (sneblindhed), korneaepitelødem og signifikant nedsat synsskarphed

	
	

	Hjerte

	Almindelig:
	Palpitationer

	Meget sjælden:
	Kongestiv hjerteinsufficiens

	
	

	Vaskulære sygdomme

	Almindelig:
	Ortostatisk hypotension

	
	

	Mave-tarm-kanalen

	Almindelig:
	Mundtørhed, kvalme, opkastning, obstipation

	Sjælden:
	Diarré

	
	

	Hud og subkutane væv

	Meget almindelig:
	Livedo reticularis

	Almindelig:
	Hyperhidrose

	Sjælden:
	Udslæt

	Meget sjælden:
	Lysfølsomhedsreaktion

	
	

	Nyrer og urinveje

	Sjælden:
	Urinretention, urininkontinens

	
	

	Almene symptomer og reaktioner på administrationsstedet

	Meget almindelig:
	Perifere ødemer

	Hyppighed ikke kendt:
	Hypotermi

	
	

	Undersøgelser

	Meget sjælden:
	Reversibel stigning i leverenzymer



Yderligere bivirkninger rapporteret under overvågning efter markedsføring og i litteraturen (forekomsthyppighed ikke kendt)

Impulskontrolforstyrrelser
Sygelig spilletrang, øget libido, hyperseksualitet, overdreven brug af penge, tvangsoverspisning og sygelig overspisning kan opstå hos patienter behandlet med dopaminerge stoffer, herunder Amypha (se pkt. 4.4).

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Overdosering (akut overdosering på grund af flere maksimale anbefalede doser eller overeksponering på grund af høje doseringsniveauer hos ældre og/eller patienter med nedsat nyrefunktion) med Amypha kan have dødelige konsekvenser (se pkt. 4.4).

Symptomer
Neuromuskulære sygdomme og symptomer på akut psykose er karakteristiske kendetegn på akut amantadintoksicitet.

Psykiske forstyrrelser
Konfusion, desorientering, delirium, visuelle hallucinationer, aggression/fjendtlighed.

Nervesystemet
Hyperrefleksi, psykomotorisk uro, kramper, ekstrapyramidale symptomer (torsionel dystoni, dystonisk kropsholdning), myoklonus, nedsat bevidsthedsniveau og koma.

Øjne
Udvidede pupiller.

Hjerte
Der er blevet rapporteret hjertestop og pludselig hjertedød. Sinustakykardi, arytmi. Præmature ventrikulære kontraktioner, ventrikelflimmer og torsade de pointes er blevet beskrevet.

Vaskulære sygdomme
Hypertension.

Luftveje, thorax og mediastinum
Hyperventilation, lungeødem, åndedrætsbesvær, herunder akut respiratorisk distress-syndrom.

Mave-tarm-kanalen
Kvalme, opkastning, mundtørhed, obstipation.

Nyrer og urinveje
Urinretention, nyredysfunktion og nedsat glomerulær filtrationshastighed.

Kombinationsforgiftning
De perifere og centrale bivirkninger af antikolinergika forstærkes ved samtidig brug af amantadin. Akutte psykotiske reaktioner, som kan være identiske med reaktioner forårsaget af atropintoksicitet, kan forekomme, hvis der anvendes høje doser antikolinergika. Hvis alkohol eller stoffer med en stimulerende virkning på centralnervesystemet tages samtidig, kan symptomerne på akut amantadintoksicitet forværres eller ændres.

Behandling

Der er ingen specifik antidot.
· Elimination og/eller inaktivering af det/de stof(fer), der er ansvarlige for forgiftningen: ventrikelaspiration eller -skylning, aktivt kul, saltholdigt afføringsmiddel, hvis det anses for hensigtsmæssigt. Da amantadin stort set udskilles uændret i urinen, kan det være effektivt at stimulere nyrernes udskillelsesfunktion for at fjerne det fra blodcirkulationen. Udskillelsen af amantadin i urinen fremmes ved at gøre urinen mere sur. Hæmodialyse eliminerer ikke en signifikant mængde amantadin. Hos patienter med nyresvigt, der havde taget 300 mg, blev kun 7 til 15 mg elimineret under en hæmodialyseprocedure af 4 timers varighed.
· Blodtryk, puls, EKG’er, respiration og legemstemperatur bør overvåges, og evt. hypotension og hjertearytmier behandles efter behov. Der skal udvises forsigtighed ved administration af adrenerge stoffer i tilfælde af hjertearytmier og/eller hypotension, da den kliniske status kan forringes på grund af adrenoceptorernes arytmogene egenskaber.
· Krampeanfald og psykomotorisk uro: administrer antikonvulsiva, såsom diazepam, intravenøst, paraldehyd intramuskulært eller rektalt eller phenobarbital intramuskulært.
· Akutte psykotiske symptomer, delirium, dystonisk kropsholdning, myoklonus-hændelser: brug af physostigmin, administreres via langsom intravenøs infusion (doser på 1 mg hos voksne og 0,5 mg hos børn) med gentagen administration i henhold til indledende respons og det efterfølgende behov er blevet rapporteret.
· Urinretention: blæren skal kateteriseres; et kateter à demeure kan forblive på plads i den påkrævede tid.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Adamantanderivater, dopaminerge stoffer, ATC-kode: N04BB01

Dopaminergt stof
Amantadin menes at virke ved at potensere frigivelsen af dopamin fra centrale neuroner og forsinke dets genoptagelse i synaptiske vesikler. Derudover kan det have en vis antikolinerg aktivitet.
Når det administreres alene eller i kombination med andre lægemidler, forbedrer amantadin de vigtigste tegn og symptomer på Parkinsons sygdom.

Virkningen forekommer normalt to til fem dage efter behandlingsstart. Især har det en positiv virkning på akinesi, stivhed og tremor. Ved fortsat behandling mister Amypha sin virkning efter kortere eller længere tid.

Virostatisk stof mod influenza
Amantadin hæmmer specifikt replikationen af influenza A-virus ved lave koncentrationer. Amantadin blokerer effektivt M2-proteinionkanalens aktivitet på influenzavirussen ved hjælp af allosterisk hæmning. Dette lukker den virale adskillelsesproces ned og hæmmer i sidste ende viral replikation. Amantadin er ikke effektivt mod type B influenza.

5.2	Farmakokinetiske egenskaber

Absorption

Amantadin absorberes langsomt, men næsten fuldstændigt. Maksimale plasmaniveauer på henholdsvis ca. 250 ng/ml eller 500 ng/ml nås inden for 3 til 4 timer efter en enkelt administration af 100 mg eller 200 mg amantadin.
Efter gentagen administration af 25, 100 eller 150 mg to gange dagligt opnås plasmakoncentrationer ved steady-state på henholdsvis 110, 302 eller 588 ng/ml inden for 3 dage.



Fordeling

In vitro bindes 67 % af amantadin til plasmaproteiner. En væsentlig del af amantadin bindes imidlertid til erytrocytter. Koncentrationen af amantadin i erytrocytter hos raske frivillige er 2,66 gange plasmakoncentrationen.
Det tilsyneladende fordelingsvolumen (Vd) for lægemidlet er 5–10 l/kg, hvilket tyder på et højt niveau af vævsbinding. Vd falder med stigende dosering. Koncentrationen af amantadin i lunge, hjerte, nyre, lever og milt er højere end i blodet. Amantadin akkumuleres i næsesekreter efter flere timer. Amantadin krydser blod-hjerne-barrieren. Det gennemsnitlige forhold mellem cerebrospinalvæske (CSF) og totalt amantadin i serum er ca. 0,76.

Biotransformation

Amantadin metaboliseres i mindre grad, og der er identificeret otte metabolitter af amantadin. Den mest signifikante metabolit, N-acetyl-metabolitten, udgør 5–15 % af den administrerede dosis. Disse metabolitters farmakologiske aktivitet er ikke kendt.

Elimination

Amantadin elimineres hos raske unge voksne med en gennemsnitlig eliminationshalveringstid i plasma på 15 timer (10 til 31 timer).
Eliminationshalveringstiden for amantadin i hjernevæv (6,5 dage) er meget længere end i blod.
Den totale plasmaclearance er omtrent lig med nyreclearance (250 ml/min). Nyreclearance af amantadin er meget højere end kreatininclearance, hvilket tyder på sekretion i nyretubuli.
Urinens pH har stor indflydelse på eliminationshastigheden. En forøgelse af urinens pH kan føre til et signifikant fald i eliminationshastigheden for amantadin.

Linearitet/non-linearitet

Amantadin udviser dosisproportionel farmakokinetik ved en dosering fra 100 til 200 mg.

Patientkarakteristika

Ældre
Sammenlignet med data fra raske unge voksne er halveringstiden fordoblet og nyreclearance reduceret. Forholdet mellem nyreclearance og kreatininclearance er mindre hos ældre end hos unge. Generelt er tubulær sekretion mere reduceret end glomerulær filtration hos ældre. Hos ældre patienter med nedsat nyrefunktion førte gentagen administration af 100 mg dagligt i 14 dage til plasmakoncentrationer inden for det toksiske interval.

Patienter med nedsat nyrefunktion
Da amantadin hovedsageligt udskilles af nyrerne, kan der forekomme akkumulering af amantadin hos patienter med nedsat nyrefunktion, hvilket kan føre til alvorlige bivirkninger. En kreatininclearance på mindre end 40 ml/min (1,73 m²) forårsager en tre til fem gange længere halveringstid og en fem gange lavere total og renal clearance. Renal elimination er dominerende selv i tilfælde af nedsat nyrefunktion. Ældre patienter eller patienter, der lider af nedsat nyrefunktion, bør få en tilstrækkeligt reduceret dosis. Den maksimale plasmakoncentration af amantadin må ikke overstige 300 ng/ml.

Patienter i hæmodialyse
Hæmodialyse eliminerer kun meget lidt amantadin. Denne ineffektivitet kan være relateret til lægemidlets høje niveau af vævsbinding. Mindre end 5 % af en dosis elimineres i løbet af 4 timers hæmodialyse. Den gennemsnitlige halveringstid opnås ved 24 timers dialyse.

Patienter med nedsat leverfunktion
Virkningen af nedsat leverfunktion på amantadins farmakokinetik er ikke kendt. Kun en lille del af amantadin gennemgår levermetabolisme (se ”Biotransformation” i pkt. 5.2).

Virkning af mad
Mad har ingen mærkbar virkning på amantadins farmakokinetik.

Etnicitet
Det er ukendt, om amantadins farmakokinetik reguleres af genetiske faktorer.

5.3	Non-kliniske sikkerhedsdata
Amantadinhydrochlorid viste et lavt niveau af akut toksicitet i forskellige dyreforsøg. Der er udført subkroniske orale toksicitetsstudier hos rotter, hunde og aber. Der var ingen evidens for specifik toksicitet. Kroniske toksicitetsstudier udført hos rotter og hunde i op til to år viste ingen specifik toksicitet.

In vitro- og in vivo-studier har vist, at amantadin ikke er mutagent. Der er ikke udført karcinogenicitetsstudier. Der blev ikke fundet tegn på karcinogen virkning i et 2-årigt oralt toksicitetsstudie hos rotter. Antallet af dyr pr. doseringsgruppe i dette studie var imidlertid ikke tilstrækkeligt til fuldt ud at evaluere det karcinogene potentiale.

I embryotoksicitetsstudier hos rotter, mus og kaniner er der kun observeret embryoletale og teratogene virkninger hos rotter. Der var en stigning i ødem, fejlplacering af bagbenene, knogleabnormiteter (manglende ribben, aplasi af sacralhvirvlerne). Den laveste dosering, hvor der forekom virkninger hos rotter, var 15 gange højere end den maksimale dosering til mennesker. Relevansen for mennesker er ukendt.

Selvom virkningen på fertiliteten ikke er blevet tilstrækkeligt undersøgt, er der tegn på nedsat fertilitet hos rotter ved doseringer, der svarer til dem, som der blev observeret reproduktionstoksicitet ved.


6.	FARMACEUTISKE OPLYSNINGER

6.1	Hjælpestoffer

Kapselfyld
Lactosemonohydrat
Povidon K-30 
Magnesiumstearat

Kapselskal
Gelatine
Rød jernoxid (E172)
Titandioxid (E171)

6.2	Uforligeligheder
Ikke relevant.

6.3	Opbevaringstid
3 år.

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
PVC/PVDC-aluminiumsblister.
Pakningsstørrelse på 56 hårde kapsler.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Macure Pharma ApS
Hejrevej 39 
2400 København NV

8.	MARKEDSFØRINGSTILLADELSESNUMMER (-NUMRE)
72903

9.	DATO FOR FØRSTE MARKEDSFØRINGSTILLADELSE
10. august 2026

10.	DATO FOR ÆNDRING AF TEKSTEN
-

